|  |  |  |
| --- | --- | --- |
| Stema%20(100px) |  | Prova14 |
| REPUBLIKA E KOSOVËS  REPUBLIKA KOSOVA  REPUBLIC OF KOSOVO | KOMUNA E GJILANIT  OPŠTINA GNJILANE  MUNICIPALITY OF GJILAN  GILAN BELEDIYESI |

Në pajtim me nenin 11, 12.2 shkronja **c)** dhe 17 pika f) të Ligjit nr. 03/L-040, për Vetëqeverisje Lokale (GZRK, nr. 28/2008), nenit 38 paragrafët 1.5 dhe 1.6 të Statutit të Komunës së Gjilanit, 01 nr. 016-126211 të datës 06.11.2014 dhe në zbatim të nenit 15 paragrafi 7, nenit 34 paragrafi 2 dhe 7 të Ligjit nr. 04/L–60, për mbeturina (GZRK, nr. 17/2012), Kuvendi i Komunës së Gjilanit, në mbledhjen e mbajtur më 31.05.2016, miratoi:

**RREGULLOREN**

**PËR MENAXHIMIN E MBETURINAVE NË KOMUNËN E GJILANIT**

**NENI 1**

**QËLLIMET DHE DETYRAT**

* 1. Qëllimi i kësaj Rregulloreje është të rregullojë çështjen e menaxhimit të mbeturinave komunale në mënyrë të integruar, për grumbullim, transportim dhe deponim të mbeturinave
  2. Me këtë rregullore krijohen kushtet për menaxhimin e integruar dhe zvogëlimin e sasisë së prodhuar të mbeturinave dhe uljen e shkallës së rrezikshmërisë nga mbeturinat

**NENI 2**

**PËRKUFIZIMET**

1. Përveç shprehjeve të përdorura në ligj sipas kësaj rregulloreje kemi edhe këto përkufizime:
   1. **Qendër grumbulluese –** lokacioni për pranimin përkatësisht grumbullimin e mbeturinave të ndara sipas llojeve të përcaktuara nga qendra
   2. **Pikë grumbulluese –** lokacioni ku janë të vendosura shportat, kontejnerët dhe qeset/thasët për grumbullimin e mbeturinave komunale

**NENI 3**

**LLOJET E MBETURINAVE**

1. Llojet e mbeturinave që menaxhohen sipas dispozitave të kësaj rregulloreje janë:
   1. Mbeturina Komunale - janë mbeturinat nga amvisëritë dhe mbeturinat nga aktivitetet tjera të cilat për shkak të përbërjes dhe natyrës së tyre mund të janë të ngjashme me ato të amvisërisë
   2. Mbeturina inerte, që nuk tretën, nuk ndizen dhe nuk kanë si pasojë reagime fizike ose kimike, që nuk kanë zbërthim biologjik në kontakt me materiet tjera dhe nuk ndikojnë në mënyrë të ndjeshme në mjedisin dhe shëndetin e njeriut
   3. Mbeturina të vëllimshme, mbeturina me përmasa të mëdha fizike nga pajisjet e amvisërisë dhe mobiliet;
   4. Mbeturina nga konstruktim-demolimet dhe mbeturinat tjera të gjeneruara nga aktivitetet ndërtimore
   5. Bio-mbeturinat – mbeturinat e bio degradueshme nga kopshtet, parqet, ushqimet dhe mbeturinat e kuzhinës nga familjet, restorantet, objektet turistike, shitoret me pakicë dhe mbeturinat e ngjashme nga impiantet për përpunimin e ushqimit
2. Mbeturina komerciale: janë mbeturinat të cilat gjenerohen nga objektet që përdoren për qëllimet e tregut ose biznesit, sportit, edukimit, rekreacionit, por që nuk përfshihen në mbeturina industriale
3. Mbeturina industriale të përcaktuara sipas Ligjit
4. Mbeturina medicinale, humane, veterinare dhe mbeturinat nga produktet medicinale (barnat e papërdorura dhe me afat të skaduar)
5. Mbeturina shtazore të cilat krijohen nga amvisëritë, mishtoret, thertoret dhe aktivitetet tjera të ngjashme.

**NENI 4**

**PËRJASHTIMET**

1. Nga kjo Rregullore përjashtohen mbeturinat në vijim:
   1. Mbeturinat e rrezikshme dhe
   2. Llumi/ balta dhe mbeturina të ngjashme.
2. Menaxhimi i mbeturinave të rrezikshme rregullohet në bazë të Ligjit dhe akteve tjera ligjore përkatëse.

**NENI 5**

**PËRGJEGJËSITË E KOMUNËS MBI MENAXHIMIN E MBETURINAVE**

* 1. Themelimi i sektorit për Menaxhimin e Mbeturinave, (zyrtari/ët përgjegjës në kuadër të Drejtorisë për Shërbime Publike, Infrastrukturë dhe Banim (DSHPIB) që të planifikojë, rregullojë, udhëheqë dhe të implementojë aktivitetet e menaxhimit të mbeturinave brenda territorit të komunës, si dhe të udhëzojë, monitoroj ofruesit e shërbimeve për grumbullimin, transportimin dhe deponimin e mbeturinave.
  2. Menaxhimi i mbeturinave komunale nga konstruktim – demolimi, si dhe i mbeturinave inerte, komerciale, të vëllimshme dhe të ngjashme
  3. Përcaktimi i lokacionit për qendrën grumbulluese për mbeturinat e vëllimshme dhe mbeturinat elektrike dhe elektronike (afati kohor më së largu 24 muaj, nga momenti i hyrjes në fuqi të kësaj Rregulloreje). Deri në funksionalizim të qendrës, DSHPIB cakton një qendër të përkohshme grumbulluese me vendim të Kuvendit Komunal-Gjilan.
  4. Qendra grumbulluese për mbeturinat e vëllimshme, mbeturinat elektrike dhe elektronike duhet t’i plotësojnë kushtet dhe kriteret e përcaktuara me Ligj dhe akte nënligjore
  5. Përcaktimi i hartës/lokacioneve për vendosjen e shportave dhe kontejnerëve komunal, bëhet nga DSHPIB-ja në bashkëpunim me Drejtorinë e Urbanizmit, Planifikimit dhe Mbrojtje të Mjedisit (DUPMM)
  6. Përcaktimi i llojit të kontejnerëve të përshtatshëm me teknikën me të cilën bëhet mbledhja, ndarja dhe transportimi i tyre.
  7. Përcaktimi i orarit dhe dinamikës së mbledhjes së mbeturinave mbetet ai aktual deri në një vendim të ri, të nxjerrur nga DSHPIB
  8. Sipas nevojës, për interesin publik, DSHPIB-ja, autorizon operatorin që të bëjë mbledhjen e mbeturinave edhe jashtë orarit dhe dinamikës së paraparë
  9. Identifikimi i pikave dhe deponive ilegale të mbeturinave dhe eliminimi i tyre
  10. DSHPIB-ja shqyrton ankesat e klientëve sa i përket shërbimit për grumbullim të mbeturinave
  11. Promovimi i konceptit për minimizim të mbeturinave (3R - Reduktimi, Ripërdorimi dhe Riciklimi)
  12. Krijimi i një sistemi të qëndrueshëm mbi menaxhimin e mbeturinave komunale.
  13. Përpilimi i raporteve mbi menaxhimin e mbeturinave dhe shkallën e inkasimit të tarifës mbi mbeturinat.
  14. Dorëzimi i raportit vjetor në Ministrinë e Mjedisit dhe Planifikimit Hapësinor, për menaxhim të mbeturinave çdo 31 mars të vitit pasues.
  15. Hartimi i raportit vjetor për realizimin e Planit Komunal për Menaxhim të Mbeturinave, deri më 31 mars të vitit vijues.

**NENI 6**

**KATEGORIZIMI I GJENERUESVE TË MBETURINAVE**

Gjeneruesit e mbeturinave kategorizohen si më poshtë:

1. Konsumatorët e amvisërive:
   1. Të shërbyer përmes kontejnerëve të përbashkët
   2. Të shërbyer me shërbimin derë më derë
2. Konsumatorët komercial/industrial:
   1. Dyqanet e vogla Zejtare dhe Shërbyese
   2. Subjekte të Mesme deri të Mëdha Komerciale me kosto të ulët të shërbimit
   3. Subjekte të Mesme deri të Mëdha Komerciale me kosto të lartë të shërbimit
3. Institucionet:
   1. Konsumatorët e vegjël institucional
   2. Konsumatorë e mesëm dhe të mëdhenj institucional
   3. Konsumatorët e mëdhenj institucional të shërbyer me kontratë

**NENI 7**

**TARIFA PËR GRUMBULLIM, TRANSPORTIM DHE DEPONIM TË MBETURINAVE**

Komuna i cakton tarifat për mbeturinat, varësisht nga lloji i tyre, në bazë të Rregullores për tarifa, ngarkesa dhe gjoba komunale.

Mënyra e arkëtimit të tarifave të cekura në paragrafin 1 të këtij neni, do të rregullohet në marrëveshje me operatorin.

**NENI 8**

**TË DREJTAT DHE DETYRAT E GJENERUESVE TË MBETURINAVE**

* 1. Gjeneruesit e mbeturinave duhet të paguajnë për shërbimin e ofruar në bazë të tarifës së mbeturinave
  2. Të gjithë personat fizik dhe juridik që krijojnë mbeturina, duhet të kenë qasje në shërbimet publike për grumbullimin e mbeturinave.
  3. Gjeneruesit e mbeturinave detyrohen që fraksionet e mbeturinave t’i ndajnë dhe t’i vendosin sipas sistemit të përcaktuar nga Komuna (po ashtu edhe përmes kompostimit dhe formave tjera të mundshme).
  4. Gjeneruesit e mbeturinave detyrohen që mbeturinat e tyre t’i hedhin në vende të caktuara për grumbullimin e mbeturinave, ndërsa mbeturinat e rrezikshme (nga amvisëritë, t'i ndajnë dhe t'i dorëzojnë në pikat grumbulluese.
  5. Çdo gjenerues i mbeturinave duhet të respektojë rregullat dhe orarin e hedhjes së mbeturinave të përcaktuar nga Komuna në bashkëpunim me operatorin.
  6. Çdo gjenerues i mbeturinave komunale, ka të drejtë ankese ndaj shërbimit të ofruar
  7. Ndërmarrjet industriale të cilat gjenerojnë mbeturina gjatë ushtrimit të veprimtarisë obligohen që Komunës t’ia dorëzojnë planin e menaxhimit të mbeturinave.

**NENI 9**

**DETYRAT DHE PËRGJEGJËSIT E OPERATORËVE TË KONTRAKTUAR PËR SHËRBIMIN E MBETURINAVE**

Operatori i kontraktuar nga Komuna, për ofrimin e shërbimeve për menaxhimin e mbeturinave, është i obliguar që të veproj sipas kontratës dhe ligjeve në fuqi.

**NENI 10**

**VEPRIMET E NDALUARA**

1. Përveç veprimeve të ndaluara, të parapara me Ligj dhe akte tjera nënligjore, me këtë rregullore ndalohen edhe veprimet si më poshtë:
   1. Hedhja e mbeturinave në hapësirat e përbashkëta brenda dhe jashtë objekteve shumë banesore;
   2. Shfrytëzimi i mbeturinave nga kontejnerët ose nga pikat mbledhëse të mbeturinave si ushqim për kafshët apo të ngjashme;
   3. Shfrytëzimi i kontejnerëve publik nga bizneset, veprimtaritë ekonomike për llojet e mbeturinave që nuk përfshihen në përkufizimin “mbeturina komunale dhe komerciale”;
   4. Derdhja apo rrjedhja e mbeturinave prej mjeteve transportuese gjatë grumbullimit dhe transportimit të tyre nga personat fizik dhe juridik;
   5. Transportimi i mbeturinave, me mjete transportuese pa mbulesë adekuate me qëllim të pengimit të derdhjes, shpërndarjes apo rrjedhjes së mbeturinave;
   6. Ndryshimi i mënyrës, metodave, teknikës dhe teknologjisë së largimit të mbeturinave në kundërshtim me kushtet e përcaktuara me kontratë apo ndonjë formë tjetër.

**NENI 11**

**GJOBAT**

Për shkelësit e dispozitave të kësaj rregulloreje, për veprimet e ndaluara, Neni 10, (pikat 1, 2,3,4,5) inspektori komunal, zyrtari policor, shqipton gjobë mandatore prej 50 euro, përveç pikës 6 deri në 200 euro

**NENI 12**

**Mbikëqyrja dhe inspektimi**

1. Autoritet kompetente për mbikëqyrjen e zbatimit të kësaj rregulloreje është Drejtoria për Urbanizëm, Planifikim dhe Mbrojtje të Mjedisit dhe Drejtoria për Shërbime Publike, Infrastrukturë dhe Banim.
2. Inspektimin e bënë inspektori mjedisor i komunës, personi i autorizuar dhe policia e Kosovës.

**Dispozitat kalimtare dhe të fundit**

**NENI 13**

Në rast se dispozitat e kësaj rregulloreje bien ndesh me ligjin për mbeturina, epërsi do të kenë

dispozitat ligjore.

**NENI 14**

**Hyrja në fuqi**

Me hyrjen në fuqi të kësaj rregulloreje shfuqizohen të gjitha dispozitat e rregullores 01. nr. 16

55974 të dt. 28.05.2012 për shërbimet publike komunale, që bien ndesh me dispozitat e kësaj

rregulloreje dhe ligjit për mbeturina dhe aktet tjera nënligjore.

**NENI 15**

Kjo Rregullore hyn në fuqi 15 ditë pas regjistrimit në Zyrën e protokollit të Ministrisë për Administrimin e Pushtetit Lokal si dhe pas publikimit në web faqen e Komunës së Gjilanit**.**

|  |  |
| --- | --- |
|  | **Kryesuesja e Kuvendit**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Valentina Bunjaku-Rexhepi** |
| 1. **nr. 016-52209**   **Gjilan, më 31.05.2016.** |  |